PATVIRTINTA

Kauno miesto savivaldybės mero

2024 m. gegužės 15 d.

potvarkiu Nr. M-540

**KAUNO MIESTO SAVIVALDYBĖS 2023 METŲ ŠVIETIMO PAŽANGOS ATASKAITA**

Kauno miesto savivaldybės 2023 metų švietimo pažangos ataskaitoje pristatomi apibendrinti Kauno miesto savivaldybės (toliau – Savivaldybė) švietimo veiklos rezultatai, pokyčiai ir padaryta pažanga, atsižvelgiant į valstybės švietimo 2023–2025 metų strateginius tikslus, Savivaldybės 2023–2025 m. strateginį veiklos planą, Geros mokyklos koncepcijos nuostatas, Švietimo valdymo informacinės sistemos (toliau – ŠVIS) ir Mokinių registro (toliau – MR) duomenis, valstybinių brandos egzaminų bei pagrindinio ugdymo pasiekimų patikrinimo rezultatus ir kitus turimus statistinius duomenis.

Švietimo pažanga analizuojama Savivaldybės 2023–2025 metų strateginio veiklos plano uždavinių kontekste:

1. Užtikrinti kokybiškų švietimo paslaugų prieinamumą.
2. Vystyti efektyvaus švietimo įstaigų tinklą ir plėtoti infrastruktūrą.

Kauno miesto švietimo pažanga vertinama apžvelgiant vaikų skaičių ir pasiskirstymą teritorijoje atitinkantį ugdymo įstaigų tinklą, mokinių pasiekimus ir ugdymo(si) aplinką.

**Vaikų skaičius.** Savivaldybės švietimo sistema siekia geros ugdymo kokybės rezultatų, sumaniai ir taupiai naudoja turimus išteklius, užtikrina švietimo prieinamumą kiekvienam asmeniui. Išanalizavus ikimokyklinio ugdymo(si) poreikį ir vaikų gimstamumo tendencijas Kauno miesto seniūnijose, nuo 2023 m. rugsėjo 1 d. veiklą Kauno miesto Vilijampolės seniūnijoje pradėjo nauja ikimokyklinė įstaiga – Kauno lopšelis-darželis „Pelėdžiukas“. Pagal poreikį sudaromos naujos lopšelio ir priešmokyklinio ugdymo grupės. Nuo 2022 m. organizuojamas privalomas ikimokyklinis ugdymas socialinę riziką patiriantiems vaikams, kurių tėvai stokoja tėvystės įgūdžių (lyginant su 2022 metais, privalomai pagal ikimokyklinio ugdymo programą ugdoma 36 proc. daugiau vaikų).

Švietimo kokybei užtikrinti, mokinių pasiekimams gerinti labai svarbus yra efektyvus bendrojo ugdymo mokyklų (toliau – BUM) tinklas, atliepiantis mokinių kaitą bei mokymosi poreikius. Pagrindinis siekis, reorganizuojant BUM tinklą, yra pažangos įvairiose srityse gerinimas, taip pat sąlygų plėtoti geros kokybės privalomąjį švietimą sudarymas ir jo prieinamumo didinimas.

Savivaldybės BUM mokinių skaičius didėja. Lyginant 2016 ir 2023 metus mokinių skaičius padidėjo 24 proc. (1 pav.), o per trejus metus padidėjo 5,5 proc. Vienai sąlyginei mokytojo pareigybei tenkantis mokinių skaičius pakito nuo 12,72 2022 metais iki 12,61 2023 metais (ŠVIS duomenimis).

Didėjant mokinių skaičiui komplektų skaičius padidėjo 28 komplektais – nuo 1485 komplektų 2022–2023 mokslo metais iki 1513 komplektų 2023–2024 mokslo metais. Daugiausiai išaugo komplektų skaičius Kauno suaugusiųjų ir jaunimo mokymo centre – 13 (mokinių skaičius išaugo 27 proc. lyginant su 2022–2023 mokslo metais), gimnazijos tipo mokyklose komplektų skaičius padidėjo 5 komplektais, progimnazijose – 4, daugiafunkciuose centruose – 2, pradinėse mokyklose – 2, specialiosiose mokyklose – 2 komplektais.

1 pav. Mokinių skaičiaus kaita Savivaldybės BUM (duomenų šaltinis MR).

Siekiant užtikrinti 2023 m. balandžio 21 d. Kauno miesto ir Kauno rajono savivaldybių teritorijose gyvenančių vaikų, ugdomų savivaldybių švietimo įstaigose pagal ikimokyklinio ugdymo programą, ugdymo sąlygų tenkinimo išlaidų kompensavimo sutarties Nr. SR-236 įgyvendinimą, Savivaldybės mero potvarkiu patvirtintas Savivaldybės teritorijoje gyvenančių ikimokyklinio amžiaus vaikų siuntimo į Kauno rajono savivaldybės švietimo įstaigas, vykdančias ikimokyklinio ugdymo programą, išdavimo ir informacijos pateikimo tvarkos aprašas. Šis aprašas skirtas Savivaldybės teritorijoje gyvenamąją vietą deklaravusiems gyventojams, kurie pageidauja savo ikimokyklinio amžiaus vaikus, kurie nepateko į Savivaldybės švietimo įstaigas, vykdančias ikimokyklinio ugdymo programą, leisti į Kauno rajono savivaldybės švietimo įstaigas, vykdančias ikimokyklinio ugdymo programą. Per 2023 metus Kauno miesto vaikų, lankančių Kauno rajono ikimokyklinio ugdymo įstaigas, skaičius svyravo nuo 254 vaikų balandžio mėnesį iki 233 vaikų gruodžio mėnesį. Kauno rajono savivaldybės ikimokyklinio amžiaus vaikų, lankančių Kauno miesto ikimokyklinio ugdymo įstaigas, skaičius išaugo nuo 315 vaikų balandžio mėnesį iki 566 vaikų gruodžio mėnesį, t. y. 80 procentų.

**Ugdymo įstaigų tinklas.** 2023 metaismokinių skaičius didėjo, bet jų pasiskirstymas Savivaldybės BUM ir klasėse buvo netolygus, todėl siekiant tolygesnio mokinių pasiskirstymo BUM ir ugdymo(si) kokybės gerinimo, patvirtintas ir įgyvendinamas Savivaldybės BUM tinklo pertvarkos 2021–2025 metų bendrasis planas.

Kauno miesto savivaldybės BUM tinklo pertvarkos 2021–2025 metų bendrajame plane numatytas Kauno Panemunės pradinės mokyklos siekis įgyvendinti priešmokyklinio ir pradinio ugdymo programos tarptautinio bakalaureato (toliau – TB) pradinio ugdymo (*IB Primary Years Programme* – PYP) programą, kad, Kauno mieste plečiantis verslo investicijoms, taip pat prisitaikant prie pasaulinės gyventojų judėjimo tendencijos, atvykstantiems gyventi užsieniečiams ir iš emigracijos grįžtančių lietuvių vaikams būtų užtikrinamos palankios ugdymosi sąlygos. Kauno Jurgio Dobkevičiaus progimnazija 2023 metais tapo akredituota TB mokykla – 2023 m. kovo 10 d. patvirtinta pradinio ugdymo programa (PYP). Progimnazija turi MYP programų mokyklos kandidatės statusą. Akcentuotina, kad Kauno Jono Jablonskio gimnazijoje jau nuo 2020 m. mokiniai turi galimybę mokytis pagal MYP programą, gimnazijoje vykdoma akredituota TB diplomo programa (DP) (Kauno Jono Jablonskio gimnazijai suteiktas TB pasaulinės mokyklos (*IB World School*) statusas). 2023 metais Kauno Jono Jablonskio gimnaziją baigė antroji TB programos abiturientų laida.

Ikimokyklinio ir bendrojo ugdymo mokyklų ir lopšelių-darželių tinklo kaita nuo 2016 metų iki 2023 metų vaizduojama 2 paveiksle.

2 pav. Ugdymo įstaigų pokytis 2016–2023 m. (Švietimo skyriaus duomenys).

Atsižvelgiant į Kauno miesto gyventojų poreikius, plečiamos ar reorganizuojamos ikimokyklinio ir bendrojo ugdymo mokyklos. Nuo 2023 m. rugsėjo 1 d. naujoje ikimokyklinio ugdymo mokykloje – Kauno lopšelyje-darželyje „Pelėdžiukas“ sukurtos 9 grupės, t. y. 155 papildomos vietos ikimokyklinio ir priešmokyklinio amžiaus vaikams.

Taip pat nuo 2023 m. rugsėjo 1 d.:

Kauno Vaišvydavos mokykloje įkurta 1 nauja lopšelio grupė (11 papildomų vietų);

įkurta po 1 papildomą priešmokyklinę grupę Kauno Panemunės pradinėje mokykloje, Kauno „Varpelio“ pradinėje mokykloje, Kauno Suzuki progimnazijoje ir Kauno Prano Daunio ugdymo centre (iš viso 58 naujos vietos).

2023 metais, siekiant ugdymo kokybės ir švietimo prieinamumo skirtingo amžiaus asmenims, racionalesnio ir efektyvesnio turimų išteklių panaudojimo, Kauno „Aitvaro“ mokykla prijungta prie Kauno suaugusiųjų ir jaunimo mokymo centro.

2023 m. rugsėjo 1 d. Savivaldybės teritorijoje veikė 1 suaugusiųjų mokykla, 20 gimnazijų, 17 progimnazijų, 6 mokyklos-daugiafunkcinio centro tipo mokyklos, 4 specialiosios mokyklos (Kauno „Aitvaro“ mokykla nuo 2023 m. rugsėjo 1 d. prijungta prie Kauno suaugusiųjų ir jaunimo mokymo centro), 6 pradinės mokyklos, 5 mokyklos-darželiai. Akcentuotina, kad 9 gimnazijos yra keturmetės, o 11 – ilgosios gimnazijos, 76 – lopšeliai-darželiai. Nuo 2023 m. rugsėjo 1 d. įsteigtas regioninis specialiojo ugdymo centras, kuriuo tapo Kauno šv. Roko mokykla. Regioninio centro paskirtis – skatinti įtraukųjį ugdymą regione (Kauno miesto, Kauno rajono, Prienų rajono ir Birštono savivaldybės), konsultuoti mokytojus, švietimo pagalbos specialistus dėl ugdymo turinio pritaikymo, švietimo pagalbos teikimo, mokymo(si) metodų ir (ar) mokymo(si) priemonių ir specialiųjų techninės pagalbos priemonių pasirinkimo ir naudojimo, padėti regiono mokyklų vadovams, pedagoginiams darbuotojams stiprinti kompetencijas, skleisti įtraukiojo ugdymo inovacijas regiono mokyklose. Veikia mokytojų skatinimo sistema – kasmet Savivaldybės mero nominacijomis apdovanojami mokytojai – 2023 m. skirta po 3000 Eur penkiems mokytojams (2022 m. po 1000 Eur trims mokytojams). Taip pat Savivaldybė organizuoja jau tradicija tapusį renginį – abiturientų ir juos parengusių mokytojų pagerbimo šventę, kurios metu tris ir daugiau šimtukų surinkę abiturientai apdovanojami premijomis.

***Pažangos vertinimas:***

*Savivaldybėje efektyviai valdomas BUM tinklas – didėjant mokinių skaičiui proporcingai didėja ir komplektų skaičius BUM, sąlyginei mokytojo pareigybei tenkantis mokinių skaičius 12,61 stabilus; atsižvelgiant į gyventojų poreikius reorganizuojami ir steigiami lopšeliai-darželiai. Sudarytos sąlygos Kauno miesto vaikams lankyti ikimokyklinio ugdymo įstaigas Kauno rajone. Įkurtas regioninis specialiojo ugdymo centras, siekiant užtikrinti lygiavertį paslaugų prieinamumą viso regiono mokykloms ir mokiniams. Pažanga išlaikoma.*

**Pasiekimai.** Duomenų apie šalies ir miesto mokinių pasiekimus gaunama iš nacionalinių egzaminų rezultatų, tačiau jie nesuteikia informacijos apie pradinės bei pagrindinės mokyklos mokinių pasiekimus. Apie šios pakopos mokinių pasiekimus informacijos gaunama vykdant nacionalinius mokinių pasiekimų tyrimus.

Lietuvos bendrojo ugdymo mokyklų ketvirtos klasės mokinių skaitymo ir matematikos gebėjimai, kaip atskleidė nacionalinių mokinių pasiekimų patikrinimų (NMPP) rezultatai, yra vienodai geri lyginant su šalies vidurkiu: matematikos rezultato vidurkis 7,2 proc. daugiau už šalies vidurkį, skaitymo – daugiau 6 proc. Šiemet NMPP laikė 2823 ketvirtokai, arba 95 proc. visų ketvirtoje klasėje besimokančių šalies mokinių.

NMPP dalyvavo 46 Savivaldybės mokyklos (kaip ir 2022–2023 m. m.). Lyginant su praėjusių metų NMPP, 2023 m. ketvirtos klasės mokinių matematikos rezultatų vidurkis panašus į 2022 m. ir siekė 70,83 proc., o skaitymo rezultatų vidurkis pagerėjo – 2022 m. jis siekė 63,4 proc., o 2023 m. – 68,5 proc. Kauno m. 4 klasės rezultatai didesni nei šalies: matematikos – 14,86 proc. (2020–2021 mokslo metais – 9,26 proc.), o skaitymo – 9,95 proc. (2020–2021 m. m. – 5,02 proc.).

3 pav. Kauno m. 4 klasės mokinių pasiekimų patikrinimo rezultatai 2020–2023 m. laikotarpiu.

2023 m. pirmą kartą ketvirtokų ir aštuntokų NMPP pasiekimai įvertinti ne tik taškais: kiekvienam dalyviui priskirtas atitinkamas pasiekimų lygis (nepasiektas patenkinamas, patenkinamas, pagrindinis). Nepasiekusiems patenkinamo pasiekimų lygmens pasiekimų patikrinimuose mokiniams nuo 2023 m. rugsėjo mėnesio teikiama pagalba toje mokykloje, kurioje jis mokosi. 2022–2023 m. m. pasiekimų patikrinimuose patenkinamo lygmens nepasiekė 473 mokiniai.

NMPP rezultatai rodo, kad Lietuvos 8 klasės mokinių matematikos pasiekimų lygis pagerėjo lyginant su praėjusiais metais. Aštuntokų skaitymo gebėjimai panašūs į 2022 m., bet gerokai aukštesni nei matematikos.

NMPP laikė 36 Kauno BUM aštuntokai. Šiemet aštuntokų skaitymo pasiekimų procentinis vidurkis siekė 72,6 proc. (2022 m. – 70,1 proc.), matematikos – 56,2 proc. (2022 m. – 49,4 proc.). Kauno m. 8 klasės rezultatai didesni nei šalies: matematikos – 15,40 proc. (2020–2021 m. m. – 11,22 proc.), skaitymo – 6,88 proc. (2020–2021 m. m. – 6,89 proc.).

4 pav. Kauno m. 8 klasės mokinių pasiekimų patikrinimo rezultatai 2020–2023 m.

Kauno mieste 2022–2023 m. m. pagrindinio ugdymo pasiekimų patikrinime (toliau – PUPP) dalyvavo: lietuvių kalbos ir literatūros – 2877, matematikos – 2890, gimtosios kalbos (rusų) – 49 dešimtos klasės mokiniai.

Kauno miesto lietuvių kalbos ir literatūros bei matematikos patikrinimų rezultatai per metus pagerėjo. Rezultatai rodo, kad lyginant su 2022 m., mokinių, gavusių 7–10 balų įvertinimus, dalies lietuvių kalbos ir literatūros patikrinimų rezultatai išaugo 4,41 proc., matematikos – 21,24 proc. Išaugo aukštesnįjį lygį pasiekusių mokinių dalis: lietuvių kalbos ir literatūros aukštesnįjį lygį pasiekė 19,32 proc. (2022 m. – 16,34 proc.), o matematikos aukštesnįjį lygį pasiekė 18,16 proc. (2022 m. – 5,81 proc.).

5 pav. Kauno m. PUPP (1–10 balų) rezultatai 2019–2023 m. laikotarpiu.

Pagerėjusiems matematikos pasiekimams įtakos turėjo nuo 2022 m. rugsėjo mėn. toliau įgyvendinamos veiklos mokinių matematikos pasiekimams gerinti: organizuojami renginiai mokiniams, mokytojams, tėvams; tęsiama nuo 2022 m. rugsėjo 1 d. startavusi iniciatyva – matematikos laboratorija „MatLab“. Nuo 2023–2024 m. m. pradžios Kauno miesto savivaldybė nupirko skaitmeninės mokymosi aplinkos (matematikos mokomojo turinio) platformos prieigas 4 842 dešimtos, vienuoliktos, dvyliktos klasių mokiniams (II gimn. kl. – 450, III gimn. kl. – 2203, IV gimn. kl. – 2189) bei jų mokytojams, kurie turėjo galimybę ruoštis tarpiniams pasiekimų patikrinimams bei matematikos valstybiniam brandos egzaminui.

PUPP naujovė – 2022–2023 m. m. mokinių darbai buvo vertinami vertinimo centruose. PUPP pažanga tvari – 2019–2023 m. Kauno miesto rezultatai aukštesni nei šalies. Mokinių PUPP rezultatų atotrūkis tarp mokyklų mažėja – tik dviejų mokyklų mokinių lietuvių kalbos ir literatūros ir matematikos įvertinimų skirtumas didesnis nei 2 balai.

2023 metų Kauno miesto abiturientų lietuvių kalbos ir literatūros bei matematikos valstybinių brandos egzaminų rezultatai tikrai džiugina. Bendras įstaigų, vadovų, mokytojų, mokinių ir pagalbą teikiančių specialistų įdirbis duoda grįžtamąjį ryšį bei gerus rezultatus. Dirbama sistemiškai keletą metų iš eilės. Lietuvių kalbos ir literatūros brandos egzaminą laikė 2213 Kauno miesto (kartu su profesinio rengimo centrais) kandidatų. Egzamino išlaikymo vidurkis – 53,17 balo (Lietuvoje – 49,02 balo). Akivaizdu, Kauno miesto abiturientų lietuvių kalbos ir literatūros valstybinio brandos egzamino darbų įvertinimai yra aukštesni nei Lietuvos vidurkis. Lietuvių kalbos ir literatūros egzamino išlaikymo riba – 30 taškų iš 100 galimų. Tokius rezultatus nulėmė aiškios, mokiniams labiau suprantamos temos, sistemingos konsultacijos ir, žinoma, ugdymo organizavimas įprastu būdu.

6 pav. Lietuvių kalbos ir literatūros valstybinio brandos egzamino rezultatų vidurkio kaita Lietuvoje ir Kauno mieste.

7 pav. Kauno miesto abiturientų lietuvių kalbos ir literatūros valstybinio brandos egzamino rezultatai.

Matematikos valstybinį brandos egzaminą laikė 1782 abiturientai. Egzamino išlaikymo vidurkis – 43,65 balo (Lietuvoje – 37,35 balo). Matematikos egzaminą neišlaikiusiųjų dalis sumažėjo beveik trimis kartais. Nuo 36 iki 85 balų įvertinti 734 (41,19 proc.) abiturientų darbai (Lietuvoje 4926 (34,37 proc.). Matematikos egzamino išlaikymo riba – 10 taškų iš 60 galimų. 2023 m. egzaminą išlaikiusiųjų abiturientų skaičius stipriai lenkia šalies vidurkį. Daugiau nei dukart padaugėjo ir šimtukininkų.

2023 m. Kaune matematikos egzaminą išlaikė 2,8 karto daugiau abiturientų nei 2022 metais. Palyginti su praėjusiais metais, neišlaikiusiųjų skaičius sumažėjo nuo 23,9 iki 8,5 proc. 2023 m. Lietuvoje vidutiniškai šio egzamino neišlaikė 15,4 proc. mokinių.

8 pav. Kauno miesto abiturientų matematikos valstybinio brandos egzamino rezultatai.

Geresnius pasiekimus laikant matematikos egzaminą atspindi ir 2023 m. šimtukininkų skaičius. 2022 m. maksimalų balų skaičių surinko 16 kauniečių, o 2023 m. – 35.

9 pav. Matematikos valstybinio brandos egzamino šimtukų kaita.

Atliekant mokyklų pažangos stebėseną VBE rezultatai vertinami kiekvienos mokyklos ir Kauno miesto mastu, ypač vertinga lyginamoji paskutiniųjų metų analizė (6–9 pav.). 2023 metais, lyginant su 2022 m., 82,28 proc. dalimi padidėjo 100 balų įvertinimą gavusių matematikos VBE abiturientų dalis.

Kauno švietimo inovacijų centro iniciatyva veikia miesto mokyklų I gimnazijos klasių mokiniams, siekiantiems geresnių matematikos mokymosi rezultatų, skirta laboratorija „MatLab“. Čia moksleiviai dalyvauja kūrybinėse dirbtuvėse, konsultacijose, uždavinių sprendimo praktikose, paskaitose ir kitose edukacinėse veiklose, padedančiose įveikti mokymosi spragas bei ugdyti matematinius gebėjimus.

Gerinant mokinių matematikos pasiekimus, antrus metus iš eilės skatinama mokinių ir mokytojų savanorystė, įgyvendinama savanorystės programa „Galiu padėti“, kurios metu, padedant kitiems mokytojams, gabūs mokiniai turi galimybę pabūti mokytojais, mokydami kitus mokinius.

Praėjusiais mokslo metais, bendradarbiaujant su užsienio šalių partneriais, organizuotas ir tarptautinis švietimo forumas „Matematikos mokymo(si) transformacija tarptautinės švietimo patirties kontekste“. Vertinga patirtimi dalijosi pranešėjai iš Švedijos, Danijos, Šveicarijos, Didžiosios Britanijos (Kembridžo universiteto) ir Estijos. Be to, Kauno švietimo inovacijų centras, siekdamas prisidėti prie matematikos pasiekimų gerinimo Lietuvoje, į pagalbą pasitelkė partnerius iš Japonijos.

Nuošalyje neliko ir mokinių tėvai. Organizuojant „Aktyvių tėvų akademijos“ veiklas didelis dėmesys buvo skiriamas matematikai. Mokinių tėvai dalyvavo paskaitose ir konsultacijose.

***Pažangos vertinimas:***

*2023 metų Kauno BUM mokinių pasiekimų tendencijos stabilios:*

*Ketvirtos klasės mokinių NMPP matematikos rezultatų vidurkis panašus į 2022 m. (didesnis 0,27 proc. ), o skaitymo rezultatų vidurkis pagerėjo 5,1 proc. Abu rezultatai aukštesni už šalies vidurkį.*

*Aštuntos klasės mokinių NMPP matematikos rezultatų vidurkis 6,8 proc. didesnis nei 2022 m., o skaitymo rezultatų vidurkis pagerėjo – 2,5 proc. Abu rezultatai aukštesni už šalies vidurkį.*

*PUPP rezultatai, lyginant su 2022 m., pagerėjo, nes mokinių, gavusių 7–10 balų įvertinimus, dalis išaugo: lietuvių kalbos ir literatūros pasiekimų – 4,41 proc., matematikos – 21,24 proc. Abu rezultatai aukštesni už šalies vidurkį.*

*Išaugo PUPP aukštesnįjį lygį pasiekusių mokinių dalis: lietuvių kalbos ir literatūros aukštesnįjį lygį pasiekė 19,32 proc. (2022 m. – 16,34 proc,), o matematikos aukštesnįjį lygį pasiekė 18,16 proc. (2022 m. – 5,81 proc.).*

*PUPP rezultatai tolygūs – lietuvių kalbos ir literatūros ir matematikos įvertinimų skirtumas didesnis nei 2 balai tik dviejų BUM.*

*Kauno miesto abiturientų lietuvių kalbos ir literatūros bei matematikos valstybinių brandos egzaminų darbų įvertinimai yra aukštesni nei Lietuvos vidurkis: 4,15 proc. ir 6,3 proc.*

Įgyvendinant atnaujintą priešmokyklinio ugdymo turinį, svarbu aptarti praktiką, įvardinti, kas sekasi ir su kokiais iššūkiais susiduriama. Šiuos klausimus Švietimo skyrius sprendė drauge su Kauno miesto ikimokyklinio ir priešmokyklinio ugdymo mokytojų metodiniu būreliu, todėl vienas iš šio būrelio 2022–2023 mokslo metų veiklos tikslų – išryškinti priešmokyklinio ugdymo bendrosios programos įgyvendinimo patirtį ir išsiaiškinti kliūtis.

2023 m. vasario 7 d. Kauno švietimo įstaigų, vykdančių priešmokyklinio ugdymo programą, direktorių pavaduotojų pasitarime (87 dalyviai) buvo aptarti esminiai priešmokyklinio ugdymo bendrosios programos įgyvendinimo momentai: ugdymo turinio planavimo ir vaikų pasiekimų vertinimo alternatyvos, dalintasi praktiniais pavyzdžiais. Pasitarime taip pat išsiaiškinti priešmokyklinio ugdymo ankstinimo klausimai, vadovai paraginti gerinti sąlygas priešmokyklinio ugdymo pedagogų profesiniam tobulėjimui, suteikti laisvės kūrybiškam rekomendacijų „Patirčių erdvės“ panaudojimui pedagoginiame procese.

2023 m. balandžio 12–13 d. organizuotos Kauno švietimo įstaigų, vykdančių priešmokyklinio ugdymo programą, mokytojų diskusijos „Kokiais priešmokyklinio amžiaus vaikų pasiekimų vertinimo atradimais galime pasidalinti?“. Jose dalyvavo 148 pedagogai: 89 priešmokyklinio ugdymo mokytojai, 7 direktoriai ir 52 direktorių pavaduotojai ugdymui. Dalyviams bendradarbiaujant priimti bendri susitarimai dėl tolesnių atvirų diskusijų, tęstinių susitikimų, vertingos patirties sklaidos ir kt.

**Ugdymo aplinka**. Kauno šv. Roko mokykla tapo regioniniu specialiojo ugdymo centru. Regioninio centro tikslas – skatinti įtraukųjį ugdymą regione padedant regiono mokyklų bendruomenėms veiksmingai praktikoje taikyti įtraukties švietime principą ir ugdyti regioniniame centre didelių ir labai didelių specialiųjų ugdymosi poreikių (toliau – SUP) turinčius mokinius. Kauno šv. Roko mokykloje visa fizinė aplinka pritaikyta judėjimo negalią turintiems mokiniams: įrengti pandusai prie įėjimų, liftai, platesnės durys į kabinetus, automatinės durys tarp korpusų. Tualetai su atlenkiamais ranktūriais, pagalbos skambučiais, koridorių aukščių skirtumai su reikalavimus atitinkančiais nuolydžiais. Be koridoriuose esančių didelės apimties laisvalaikio zonų, įrengtas atsipalaidavimo kambarys su šviesos, kamuoliukų, uždaros erdvės (iglu) priemonėmis, taip pat du sensoriniai kambariai su įvairia darniai suprojektuota technika. Mokyklos terapiniame baseine yra keltuvas, povandeninis ėjimo takelis, pusiausvyros svirtis. Įrengti modernūs kineziterapijos bei ergoterapijos kabinetai, gausūs įvairių įrenginių: sumontuota „Redcord“ sistema, invertiniai stalai, ėjimo takai ir kitokie treniruokliai, įvairių dydžių kušetės mankštai, masažiniai stalai ir t. t.; gausu reabilitacinių, sportinių ir medicininių priemonių, techninės pagalbos priemonių. Mokomosios klasės, skaitykla įrengtos su atskirtomis erdvėmis (suformuotomis širmomis), mažinančiomis dirgiklių skaičių, laisvalaikio zonomis, individualiomis mokinių mokymosi priemonių laikymo sistemomis, vizualinėmis dienotvarkėmis  ir t. t. Įrengti du nusiraminimo kambariai. Mokykloje gausu specialiosios pedagogikos ir logopedijos bei kitų mokomųjų priemonių (daugiau kaip 5 tūkst.).

Regioniniam centrui kurti (infrastruktūrai) papildomai planuojama skirti 975 tūkst. Eur. Regioninis centras, atlikdamas savo funkcijas, turi užtikrinti lygiavertį paslaugų prieinamumą viso regiono (ne tik Kauno miesto, bet ir Kauno, Prienų rajonų ir Birštono savivaldybių) mokykloms ir mokiniams. Kauno šv. Roko mokykla aptarnaus apie 77 000 mokinių, bus į steigta apie 15 etatų.

2023 m. buvo parengtas ir patvirtintas „Tūkstantmečio mokyklų“ programos (toliau – TŪM) Kauno miesto savivaldybės pažangos planas, kuriame numatyta atnaujinti programoje dalyvaujančių mokyklų infrastruktūrą (atnaujinamos ar įrengiamos nusiraminimo (laisvalaikio) erdvės, STEAM (angl. *Science, Technology, Engineering, Art (creative activities), Mathematics*) gamtos mokslų laboratorijos ir kitos STEAM erdvės, aktų salės, mokytojams skirtos erdvės ir kt.), kuria tinklaveikos būdu galės pasinaudoti visos Kauno miesto mokyklos. Suplanuoti kompetencijų tobulinimo renginiai – mokymai, stažuotės ne tik TŪM, bet ir visų tinklaveikoje dalyvaujančių mokyklų vadovams, mokytojams ir kitiems specialistams. Pagal 4 TŪM sritis – lyderystė veikiant, įtraukusis ugdymas, STEAM ugdymas ir kultūrinis ugdymas – suplanuotos ugdymo veiklos.

**Įtraukusis ugdymas.** Mieste skaičiuojama beveik 5 tūkst. mokinių, turinčių SUP ar kompleksinių negalių. Lyginant su praėjusiais metais, Kauno miesto bendrojo ugdymo mokyklose SUP turinčių vaikų skaičius išaugo nuo 4,4 iki 4,6 tūkst. Tai mokiniai, turintys intelekto, specifinių pažinimo procesų, emocijų, kalbos, elgesio ir socialinės raidos, klausos, regos, judesio ar kitokių sutrikimų. 2023–2024 mokslo metais labai padidėjo Pedagoginės psichologinės tarnybos nustatytų specialiųjų poreikių (didelių ir labai didelių) turinčių mokinių skaičius (368 mokiniai). Lyginant 2022–2023 mokslo metus su 2023–2024 mokslo metais SUP turinčių mokinių skaičius išaugo 5,9 proc., 2021–2022 mokslo metus su 2022–2023 mokslo metais – 4,3 proc. (10 pav.). ŠVIS duomenimis, skirstant SUP į lygius, matomas vidutinių ir didelių SUP turinčių mokinių skaičiaus augimas: 13,69 proc. (2022 m. – 5,86 proc.) padidėjo vidutinių SUP turinčių mokinių skaičius, 9,06 proc. (2022 m. – 6,55 proc.) didelių SUP turinčių mokinių skaičius.

10 pav. Bendro ir SUP turinčių mokinių skaičiaus kaita.

11 pav. Didelių ir labai didelių SUP turinčių mokinių bendrojo ugdymo mokyklose skaičiaus dalis procentais.

11 pav. matomas mokinių skaičiaus dalies augimas BUM ir mažėjimas specialiosiose mokyklose per paskutiniuosius penkerius metus. Atsižvelgiant į augantį SUP turinčių mokinių skaičių, renovuojant (atnaujinant) švietimo įstaigas didelis dėmesys skiriamas patalpoms pritaikyti įvairių poreikių turintiems mokiniams: 2023 m. visiškai ar iš dalies įrengtą nusiraminimo kambarį turėjo 40 proc. bendrojo ugdymo ir 74 proc. ikimokyklinio ugdymo mokyklų; atitinkamai – laisvalaikio (poilsio) zoną turėjo 40 proc. BUM ir 64 proc. ikimokyklinio ugdymo mokyklų.

Plečiant mokinių, turinčių didelių ir labai didelių SUP, ugdymo galimybes, 16-oje Savivaldybės BUM įsteigta 20 atvirųjų klasių (1–7 klasės). Jose kartu su kitais mokiniais ugdomas vienas ar keli didelių ar labai didelių SUP turintys mokiniai. Čia taikomi mobilios ir visiškos įtraukties modeliai, dirba papildomas personalas. Tokia programa įgyvendinama tik 15-oje Lietuvos savivaldybių.

Mokinių ugdymas organizuojamas pagal du modelius: visiškos ir mobilios įtraukties. Pirmuoju atveju mažųjų kauniečių ugdymas vyksta tik bendrojoje klasėje, įgyvendinant bendrojo ugdymo ar pritaikomas bei individualizuojamas bendrojo ugdymo programas. Mobilios įtraukties atveju gali būti sudaromos laikinosios grupės ar mokinių pogrupiai, kurie padėtų įveikti mokymosi  sunkumus ar ugdyti tam reikiamus įgūdžius.

Į bandomojo projekto klases šiuo metu patenka 82 didelių ar labai didelių SUP turintys mokiniai. Pakviesta dirbti 20 mokytojų padėjėjų ir dar 10 antrųjų mokytojų. Jiems padeda mokyklose dirbančios švietimo pagalbos specialistų komandos, sudarytos iš specialiojo ir socialinio pedagogo, psichologo bei logopedo.

Po dvi atvirąsias klases suformuota Kauno Veršvų ir Kauno Kovo 11-osios gimnazijose, Kauno  Jono ir Petro Vileišių bei Kauno Aleksandro Stulginskio mokyklose. Po vieną klasę veikia Kauno Kazio Griniaus,  Kauno Viktoro Kuprevičiaus, Kauno Petrašiūnų, Kauno Žaliakalnio, Vytauto Didžiojo universiteto „Atžalyno“, Kauno Jurgio Dobkevičiaus, Kauno šv. Kazimiero bei Kauno Martyno Mažvydo progimnazijose. Taip pat Prezidento Antano Smetonos,  Kauno Palemono ir Kauno tarptautinėje gimnazijose bei Kauno „Nemuno“ mokykloje. Švietimo, mokslo ir sporto ministerija atvirosioms klasėms  įsteigti lėšų skyrė iki 2025 m.

Savivaldybės inicijuota Tarpdisciplininio itin gabių mokinių ugdymo programa, vykdoma nuo 2017 metų, buvo tęsiama ir 2023 m. Programą įgyvendina Kauno technologijos, Lietuvos sveikatos mokslų, Lietuvos sporto, Mykolo Romerio ir Vilniaus universitetai. Meno sritį kuruoja Nacionalinis Kauno dramos ir Kauno valstybinis muzikinis teatrai bei Vilniaus dailės akademija. Programa skirta 3–11 kl. mokiniams, ją sudaro 60 akademinių valandų per mokslo metus, užsiėmimai vyksta 1 kartą per savaitę po pamokų ją įgyvendinančiuose universitetuose ir teatruose. 2023–2024 mokslo metais programoje dalyvavo 399 mokiniai – didžiausias kada nors dalyvavusių mokinių skaičius. Tarpdisciplininio itin gabių mokinių ugdymo programos įgyvendinimą finansuoja Savivaldybė. Tėvų investicija į gabių vaikų ugdymą simbolinė – 20 Eur per mėnesį. Perpus mažiau už vaikų dalyvavimą šioje programoje moka tėvai, auginantys tris ar daugiau vaikų. Taip pat lengvatos taikomos mokiniams, dėl pateisinamų priežasčių praleidusiems programos paskaitas per einamojo mėnesio 2 savaites. Mėnesinis mokestis proporcingai mažinamas ir tais atvejais, kai dėl ekstremaliosios padėties ar karantino vaikai ugdomi nuotoliniu būdu ar ugdymas vykdomas ne visa apimtimi. Nuo mokesčių visiškai atleidžiami negalių turintys mokiniai, vaikai, priklausantys socialiai jautresnei grupei ar be tėvų globos likę jaunuoliai.

2023 m. 13 proc. išaugo antros klasės mokinių, dalyvaujančių projekte „Mokausi plaukti ir saugiai elgtis vandenyje“ (toliau – Projektas), skaičius (12 pav.). Projektą vykdo šešios įstaigos – Plaukimo akademija, „Žalgirio“ plaukimo akademija, Lietuvos 470 asociacija, VšĮ „Paskutinis griaustinis“, plaukimo klubas ,,Kiras“, plaukimo klubas „Šilainiai“. 34-ioms BUM buvo teikiama mokinių pavėžėjimo paslauga.

12 pav. Projekte dalyvaujančių mokinių skaičiaus kaita 2020–2023 metais (Švietimo skyriaus duomenys).

Siekiant didinti vaikų užimtumą, plėsti neformaliojo vaikų švietimo (toliau – NVŠ) programų įvairovę ir pasiūlą bei efektyviai panaudoti NVŠ skirtas lėšas, 2023 m. finansuotos iš viso 355 NVŠ programos, iš jų 105 sporto ir 250 kitų krypčių (finansuotų NVŠ programų skaičius iš viso 2022 m. – 192, 2021 m. – 180, 2020 m. – 193). NVŠ programas 2023 m. iš viso vykdė 111 NVŠ teikėjų, iš jų 41 vykdė sporto krypties, 69 – kitos krypties ir 1 – sporto ir kitų krypčių NVŠ programas (NVŠ teikėjų skaičius iš viso 2022 m. – 83, 2021 m. – 82 , 2020 m. – 88). Per mėnesį NVŠ programose dalyvavusių mokinių vidurkis buvo 13 591 mokinys, iš jų 5 232 – sporto krypties, 8 359 – kitų krypčių (NVŠ programose dalyvavusių mokinių vidurkis 2022 m. – 11 465, 2021 m. – 9 059, 2020 m. – 9 313 mokinių).

NVŠ lėšų dydis per mėnesį (toliau – NVŠ krepšelis) vienam mokiniui, dalyvaujančiam nacionalinius NVŠ programų finansavimo prioritetus  atitinkančioje techninės kūrybos, gamtos ir ekologijos, informacinių technologijų, technologijų, medijų krypties NVŠ programoje, prisidedančioje prie STEAM įgyvendinimo plėtros, ir NVŠ programoje, orientuotoje į 9–12 klasių (1–4 gimnazijos klasių) mokinių amžiaus tarpsnį, buvo 20 Eur, o dalyvaujančiam nacionalinių NVŠ programų finansavimo prioritetų neatitinkančioje programoje – 15 Eur. Vidutinių, didelių ir labai didelių SUP turinčiam mokiniui, dalyvaujančiam NVŠ programoje, kuri yra įgyvendinama kasdieniu (kontaktiniu) būdu, jei mokinio SUP yra nurodyti Mokinių registre, skiriami du NVŠ krepšeliai.

Siekiant sudaryti tinkamas sąlygas mokinių užimtumui po pamokų, teikti pagalbą šeimai ir sudaryti sąlygas socialiai teisingam, lygias galimybes užtikrinančiam visapusiškam kiekvieno grupės mokinio ugdymui bei saugiam užimtumui po pamokų tenkinant mokinių tėvų (globėjų, rūpintojų) poreikius, Savivaldybė nusprendė organizuoti visos dienos mokyklos (toliau – VDM) veiklą. VDM veiklai organizuoti, Savivaldybės biudžetinėse švietimo įstaigose iš viso įsteigta 22,7 etatų, skirta 300 000 Eur Savivaldybės lėšų. Gamtos mokslų laboratorijoms aprūpinti skirta 140 000 Eur šioms mokykloms: Kauno Vinco Kudirkos progimnazijai, Kauno Viktoro Kuprevičiaus progimnazijai, Vytauto Didžiojo klasikinio ugdymo mokyklai, Vytauto Didžiojo „Atžalyno“ progimnazijai, Kauno Žaliakalnio progimnazijai, Kauno Pilėnų progimnazijai, Kauno „Vyturio“ gimnazijai, Vytauto Didžiojo universiteto „Rasos“ gimnazijai, Kauno Senamiesčio progimnazijai užsienio kalbų kabinetui; Kauno Martyno Mažvydo progimnazija įsirengė STEAM matematikos-inžinerijos (robotikos) bei dailės kabinetus. Daugiau nei 182 000 Eur padalyta 22 BUM kompiuterinei įrangai įsigyti.

2023 m. baigtas vidaus patalpų remontas Kauno šv. Roko mokykloje, suremontuotas Kauno 1-osios muzikos mokyklos fasadas ir apšvietimas. Apšiltinti 14 švietimo įstaigų pastatų fasadų, 9 įstaigų stogai, atliktas 6 įstaigų šildymo sistemos remontas. Atlikti teritorijų tvarkymo darbai – daugiafunkcių aikštelių lietaus drenažas, sutvarkyti pėsčiųjų takai, 2 stadionai ir sporto aikštynai. Suremontuotos 3 sporto salės, 4 darželių virtuvės.

Savivaldybės administracijos iniciatyva švietimo įstaigoms nuolat didinamas finansavimas.

13 pav. Švietimo įstaigoms skirtų lėšų 2019–2023 metais palyginimas.

14 pav. 2023 metais skirtos lėšos švietimo įstaigoms.

2023 metais vaikams organizuotas vasaros poilsis:

„Iniciatyvos Kaunui“ programa (NVO, Savivaldybės dalinis finansavimas) – Savivaldybės skirtas finansavimas 290 000 Eur (2022 m. – 200 000 Eur). Programas birželio–rugpjūčio mėnesiais vykdė 20 NVO (viešosios įstaigos, asociacijos, klubai, labdaros ir paramos fondai). Dalyvauti 90-yje stovyklų buvo kviečiami Kauno BUM 1–11 klasių mokiniai – dalyvavo 2468 mokiniai (907 iš socialiai jautresnės grupės); 2022 m. atitinkamai 2163 (852) mokiniai.

Nemokamus vasaros užsiėmimus (2–4 val.) mokiniams organizavo: Kauno Algio Žikevičiaus saugaus vaiko mokykla, Kauno Antano Martinaičio dailės mokykla, Kauno Aleksandro Kačanausko muzikos mokykla, Kauno sakralinės muzikos mokykla, Kauno tautinės kultūros centras, Kauno 1-oji muzikos mokykla, Kauno berniukų chorinio dainavimo mokykla „Varpelis“.

Mokyklų organizuojamos vasaros poilsio stovyklos (nemokamo maitinimo centrai): liepos mėnesį stovyklos vyko Kauno šv. Kazimiero progimnazijoje, Kauno Bernardo Brazdžionio mokykloje, Kauno Žaliakalnio progimnazijoje; rugpjūčio mėnesį vaikų poilsį ir maitinimą organizavo Kauno Aleksandro Stulginskio mokykla ir Kauno Veršvų gimnazija. Edukacijoms skirta 10 000 Eur, galėjo dalyvauti 260 mokinių.

***Pažangos vertinimas:***

*Įvertinus pateiktą informaciją galima daryti išvadą, kad Savivaldybė skiria finansavimą ugdymo(si) aplinkai, užtikrindama kokybišką ugdymą kiekvienam. Atliepiant mokinių individualius poreikius, sukuriamas platus NVŠ programų pasirinkimas, įgyvendinama programa gabiesiems mokiniams, plėtojamas STEAM ugdymas, atnaujinamos (įrengiamos) erdvės SUP turintiems mokiniams, atsižvelgiant į vaikų ir jų tėvų poreikius, didesniu mastu įgyvendinamas vaikų vasaros poilsio užimtumas.*

**Savivaldybės švietimo pažangos ataskaitos apibendrinimas**

Savivaldybė iš esmės atliepė pagrindinius 2023 metų strateginio veiklos plano uždavinius – užtikrino kokybiškų švietimo paslaugų prieinamumą ir plėtojo švietimo įstaigų infrastruktūrą, kurdama efektyvų švietimo įstaigų tinklą.

Kokybiškų švietimo paslaugų įgyvendinimo procese matoma pažanga bei padarytos tokios duomenų analize grįstos išvados:

Kauno miesto savivaldybėje bendrojo ugdymo mokyklų tinklas valdomas efektyviai – 0,7 proc. didėjant mokinių skaičiui 1,9 proc. didėja komplektų skaičius.

Pagal Kauno miesto gyventojų poreikį reorganizuojamos ir plečiamos BUM, sudaromos sąlygos BUM išskirtinumui – įsteigtas vienas naujas lopšelis-darželis, viena įstaiga reorganizuota, vienai įstaigai sudarytos sąlygos tapti TB kandidate, įsteigtas regioninis specialiojo ugdymo centras.

Švietimo įstaigų tinklas kuriamas sudarant palankias galimybes atskleisti individualius gebėjimus ir tenkinti SUP. Savivaldybė skatina mokyklas siekti rezultatų, atnaujindama ugdymo turinį, stiprindama teikiamo švietimo kokybę, aprūpindama mokyklas mokymosi priemonėmis, vykdo įstaigų atnaujinimo darbus, pagerino sąlygas vaikams atskleisti gebėjimus per neformalųjį švietimą.

PUPP rezultatams gerinti buvo įgyvendinamas matematikos pasiekimų gerinimo planas, vykdomi NVŠ projektai, stiprinamas psichologų, matematikos dėstytojų, metodinio būrelio, mokyklų vadovų bendradarbiavimas ir konsultacijos. Kauno miesto mokyklų PUPP 7–10 balų įvertinimus gavusių mokinių pasiekimai (lietuvių kalbos ir literatūros – 4,41 proc., matematikos – 21,24 proc.) aukštesni nei šalies.

Kauno miesto abiturientų 2023 m. VBE rezultatai atspindi paskutiniųjų metų tendencijas – visų dalykų rezultatai aukštesni už šalies. Lietuvių kalbos ir literatūros bei matematikos valstybinių brandos egzaminų darbų įvertinimai yra aukštesni nei Lietuvos vidurkis, atitinkamai 4,15 proc. ir 6,3 proc*.* Padidėjo šimtukininkų skaičius: lietuvių kalbos ir literatūros – 41 proc., matematikos – 57 proc., lyginant su šalies šimtukininkų vidurkiu.

Savivaldybės įstaigose kuriamos kiekvienam vaikui palankios ugdymo(si) sąlygos. Atsižvelgiant į augantį mokinių, turinčių SUP, skaičių papildomai steigiamos mokytojų padėjėjų pareigybės, atnaujinamos ugdymosi aplinka ir ugdymo(si) priemonės, keliama pedagogų kvalifikacija, ruošiamasi atnaujintam ugdymo turiniui.

Įgyvendinamas atvirųjų klasių projektas, kuriame dalyvauja 16 BUM.

NVŠ veiklose dalyvaujančių mokinių skaičius 2023 m. padidėjo 18,54 proc.

Vasaros poilsio stovyklose buvo užimti 2468 vaikai (tai net 14 proc. daugiau nei 2022 m.), iš kurių 907 mokiniai iš socialiai jautresnės grupės ir mokiniai, turintys SUP (tai 6,5 proc. daugiau nei 2022 m.). Stovyklas mokiniams iš socialiai jautresnės grupės organizavo 5 BUM.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**